钦定古今图书集成/方舆汇编/边裔典/第108卷 > 《山海经》 > 畬蛮
## 钦定古今图书集成/方舆汇编/边裔典/第108卷 > 《山海经》 > 畬蛮

畬蛮岭海，随在皆有之，以刀耕火种为名者也。衣服
言语渐同齐民，然性甚狡黠。每田熟报税，与里胥为
奸，里胥亦凭依之。近海则通蕃，入峒则通猺。凡田𫮃
矿场有利者，皆纠合为慝，以欺官府。其害憯于甲兵，
广、惠、雷、廉罹其毒螫而事不发者，里胥庇之也。按《周
官》土训：“掌道地图以诏地事，道地慝以辨地物而原”
其生，以诏地求诵训。“掌道方志，以诏观事。”“掌道方慝，
以诏辟忌，以知地俗”，谓毒虫之类皆为《方慝庶氏》“掌
除毒虫，以攻说禬。”〈音溃〉之，嘉草攻之，其祸之来久矣。粤
地山林川泽之阻，虎狼虺蝮，虽或害人，然毒莫如“胡
蔓，蛊莫如药鬼”者，胡蔓草也，叶如荼，其花黄而小，一
叶入口，百窍溃血，人无复生。迩来品汇盆盛，花叶异
常，不独郊外，虽邑内在在有之。凶民将取以毒人，则
招摇若喜舞状，真妖物也。或有私怨者茹之，呷水一
口，则肠立断。或与人哄，置毒于食，以毙其亲，诬以人
命者有之。知县邹验严加禁约，乃少悛焉。药鬼者，愚
民造蛊图利，取百虫器置经年，视独存者，能隐形与
人为祸。《隋志》载其法，五月五日，聚百种虫，大者至蛇，
小者至虱，合置器中，令自相啖。馀一种存者留之。蛇
则曰蛇毒，虱则曰虱毒，行以杀人，因食入人腹内，食
其五脏，死则其产移入蛊主之家。三年不杀人，则畜
者自中。其弊累世子孙相传不绝，亦有随女子嫁焉。
凡屋宇净无尘蝄者，即其鬼所为也。又名挑，生于饮
食中，鱼肉果菜皆可挑人中其害者，胸腹搅痛，十日
其毒能动蛊，胀如瓮，九孔流血而死。初中毒，嚼黑豆
不腥，易以白矾，其甘如饴，治之以归魂散、雄朱丸。在
胸膈急宜饮麻油，及食蜜冬瓜生或田鼠，差验。《岭南
卫生方》治胡蔓草毒，急取抱卵未出鸡，仔细研和，以
清油斡口灌之，乃吐而甦。其蛊毒挑生在上膈者，胆
矾五分，投在热荼内，候溶化服之，以鸡翎搅喉令吐其下膈者，郁金末二钱，饭汤调下，即泻出。至于麻药，
富室诱小民置酒中饮后，昏不知人事，货财皆被夺
去，然醒后不死，亦恶物也。凡此，患始畬蛮，而齐民效
之，是在有司加意禁治而已。